**Φιλοσοφία – Σκοπιμότητα προγράμματος**

Μια από τις βασικές λειτουργίες του ανθρώπινου νου είναι η ικανότητα οργάνωσης και κατάταξης όλων των εισερχομένων δεδομένων σε κατηγορίες χάριν οικονομίας σκέψης. Πέρα, όμως, από την κατηγοριοποίηση των αντικειμένων (π.χ. έπιπλα, ρούχα), αυτή επεκτείνεται και στους ανθρώπους, δημιουργώντας, έτσι, το φαινόμενο των στερεοτύπων. Ένα κοινωνικό στερεότυπο προσδίδει-αυθαίρετα-ένα σύνολο χαρακτηριστικών, τα οποία θεωρεί κοινά, στα μέλη μιας κατηγορίας. Τα κοινωνικά στερεότυπα εμφανίζονται, όταν υποστηρίζονται από ένα δεδομένο ποσοστό του πληθυσμού, αφορούν φυλή, φύλο κ.α. και μπορεί να οδηγήσουν σε προκατάληψη, υποτίμηση, διάκριση.

Το παρόν εκπαιδευτικό πρόγραμμα στοχεύει να ευαισθητοποιήσει τους/τις μαθητές/τριες ως προς τα έμφυλα στερεότυπα, να τους/τις βοηθήσει να τα αναγνωρίζουν και, τέλος, να τα αποδομούν.

Τα εργαστήρια περιλαμβάνουν βιωματικές δραστηριότητες σχετικά με όρους, όπως φύλο, στερεότυπα, κοινωνικοί ρόλοι του φύλου κ.α., την ικανότητα αναγνώρισης των έμφυλων στερεοτύπων και των επιπτώσεών τους στην καθημερινότητα και δραστηριότητες πρόληψης/αντιμετώπισης του φαινομένου.

1. **ΕΙΣΑΓΩΓΗ**

Έχετε αναλογιστεί ποτέ αν εκφράζετε μια απόλυτη άποψη για κάποια ομάδα ανθρώπων; Είστε σίγουρα απαλλαγμένοι/ες από στερεοτυπικές αντιλήψεις;

Οι περισσότεροι άνθρωποι πιστεύουν πως ο λόγος, η σκέψη τους και η συμπεριφορά τους δεν περιέχουν προκαταλήψεις και στερεότυπα. Ωστόσο καθημερινά παρατηρούμε άτομα να εκφράζουν απόλυτες απόψεις για διάφορες κοινωνικές ομάδες όπως, για παράδειγμα, τους πρόσφυγες ή τους Ρομά.

Στην κοινωνική ψυχολογία αυτό ονομάζεται στερεότυπο.

1. **ΤΟ ΠΡΟΒΛΗΜΑ**

***Συνθετικά***

Ο όρος «στερεότυπο» προέρχεται από τις ελληνικές λέξεις στέρεος (σταθερός) και τύπος (μορφή, σχήμα).

***Πρώτη αναφορά***

Ο όρος αναφέρθηκε πρώτη φορά από τον Αμερικανό δημοσιογράφο και συγγραφέα Γουόλτερ Λίπμαν

(Walter Lippmann) στο βιβλίο του *Public Opinion* (1922).

***Ορισμός***

Σύμφωνα με τον Perkins (1997) το στερεότυπο ορίζεται ως η ομάδα πεποιθήσεων που αντικατοπτρίζουν

μια κατωτέρου επιπέδου κρίση, αρκετά επιφανειακή ενώ, σύμφωνα με τον Eisend (2010), μπορούν

να χαρακτηριστούν κυρίως ως υπεραπλουστευμένες αντιλήψεις και προσδοκίες που υπο-αξιολογούν

και περιορίζουν τις πιθανές ευκαιρίες των θεμάτων που προκύπτουν σε συγκεκριμένες κοινωνικές

κατηγορίες.

***Κατηγοριοποίηση***

Ο ανθρώπινος νους, στην προσπάθειά του να κατανοήσει το σύνολο των δεδομένων που δέχεται από το περιβάλλον, δημιουργεί κατηγορίες και ταξινομίες, ώστε να πλαισιώσει έννοιες. Πέρα όμως από τα αντικείμενα κ.α., το ίδιο πράττει και με τους ανθρώπους ή τις ομάδες ανθρώπων με αποτέλεσμα να δημιουργείται το φαινόμενο των *στερεοτύπων*.

***Κοινωνικό στερεότυπο***

Ένα κοινωνικό στερεότυπο είναι μια κοινωνική κατασκευή και δε βασίζεται στη φύση ή τη βιολογία. Αναφέρεται σε μια ομάδα χαρακτηριστικών γνωρισμάτων τα οποία αποδίδονται ως κοινά των μελών μιας κατηγορίας. Ένα κοινωνικό στερεότυπο εμφανίζεται όταν υπάρχει συμφωνία από ένα δεδομένο ποσοστό πληθυσμού (χωρίς να ορίζεται το ποσοστό αυτό).

Τα στερεότυπα μπορεί να αφορούν διάφορες κοινωνικές ομάδες και κατηγορίες ανθρώπων (π.χ.: οι ξανθές γυναίκες είναι ανόητες, οι Έλληνες είναι τεμπέληδες, οι μουσουλμάνο είναι τρομοκράτες κ.α.).

***Αρνητικά στερεότυπα***

Τα στερεότυπα, έχουν κατά κύριο λόγο αρνητική έννοια, καθώς αντιπροσωπεύουν τις απόψεις και τη λανθασμένη εντύπωση των ανθρώπων για άλλες κοινωνικές ομάδες, διαφορετικούς λαούς ή κατηγορίες ατόμων (π.χ.: γυναίκες, ηλικιωμένοι, αλλοδαποί, ανάπηροι).

***Έμφυλα στερεότυπα***

Η απόδοση συγκεκριμένων, αυθαίρετων και διαφορετικών χαρακτηριστικών ή ρόλων, που συνδέονται με το φύλο τους, τόσο σε άνδρες όσο και σε γυναίκες αποτελεί τη διαδικασία δημιουργίας στερεοτύπων σχετικά με το φύλο, τα λεγόμενα έμφυλα στερεότυπα.

Οι απόψεις αυτές αφορούν στη συμπεριφορά και στα χαρακτηριστικά του άνδρα και της γυναίκας, αλλά και των ιδιοτήτων της αρρενωπότητας και της θηλυκότητας (Kite & Deaux, 1987).

***Χαρακτηριστικά***

Τα έμφυλα στερεότυπα έχουν τέσσερα διαφορετικά και ανεξάρτητα μεταξύ τους χαρακτηριστικά (Deaux & Lewis, 1984):

* Φυσικά χαρακτηριστικά (π.χ. μήκος μαλλιών, χαρακτηριστικά σώματος).
* Περιγραφικά χαρακτηριστικά (π.χ. αυτοδιάθεση, ανησυχία για τους/τις άλλους/ες).
* Συμπεριφορές ρόλου (π.χ. ηγέτης, φροντίδα παιδιών).
* Επαγγελματική κατάσταση (π.χ. οδηγός φορτηγού, νοικοκυρά).

***Ρόλοι του φύλου***

Μέσω αυτών των χαρακτηριστικών ορίζεται η αρσενική και η θηλυκή εικόνα η οποία σχετίζεται με τη συμπεριφορά και τις απόψεις των ανδρών και των γυναικών (Kite & Deaux, 1987).

Το σύστημα αυτό αποτελείται από:

* στάσεις για τους κοινωνικούς ρόλους που έχουν οι άνδρες και οι γυναίκες,
* αντιλήψεις για αυτούς και αυτές που παρεκκλίνουν από τα παραδοσιακά πρότυπα συμπεριφοράς των ανδρών και των γυναικών, περιλαμβάνοντας τους άνδρες και τις γυναίκες ομοφυλόφιλους/ες,
* χαρακτηριστικά των γυναικών και των ανδρών,
* αντιλήψεις που έχουν οι ίδιοι οι άνδρες και οι ίδιες οι γυναίκες για την ταυτότητα του φύλου τους.

**ΠΡΟΣΟΧΗ**

Το θεωρητικό μέρος αποτελεί υποστηρικτικό υλικό για τον/την εκπαιδευτικό και προτείνεται να χρησιμοποιηθεί επιλεκτικά και μόνο εκείνο που ο/η εκπαιδευτικός θεωρεί ως εντελώς απαραίτητο.

|  |  |
| --- | --- |
| **Συνήθεις στερεοτυπικές απόψεις για τη**  **γυναίκα** | **Συνήθεις στερεοτυπικές απόψεις για τον**  **άνδρα** |
| Μητέρα Στοργική  ΥποστηρικτικήΦιλάρεσκη  Εξαρτημένη  Θρησκόληπτη  Εκδηλωτική  Φοβική  Ακατάλληλη να αναλάβει ευθύνες  Κατάλληλη για βοηθητικούς ρόλους | Παραδοσιακός σύζυγος  Παραδοσιακός πατέρας  Δυναμικός  Ανεξάρτητος  Στηρίζει οικονομικά σπίτι/οικογένεια  Επιθετικός  Επινοητικός  Σίγουρος  Ελάχιστα εκδηλωτικός  Καταλληλότερος να αναλάβει ευθύνη Μεγαλύτερη μυϊκή δύναμη  Αναλαμβάνει ηγετικούς ρόλους |

**3. ΕΠΙΠΤΩΣΕΙΣ**

Η χειρότερη επίπτωση των στερεοτύπων είναι η διάκριση ορισμένων κοινωνικών ή πολιτισμικών ομάδων. Η συνεχώς αναπτυσσόμενη βιβλιογραφία σχετικά με τα στερεότυπα, τις προκαταλήψεις και τις κοινωνικο-πολιτικές διακρίσεις υποστηρίζει ότι αυτές έχουν ιστορικά οδηγήσει στην καταπάτηση βασικών ανθρώπινων δικαιωμάτων, στη βάναυση άμεση ή έμμεση εκμετάλλευση συγκεκριμένων κοινωνικών και εθνικών ομάδων, ο ρατσισμός, ο σεξισμός ή οι διακρίσεις λόγω ηλικίας είναι ακραίες στάσεις που μπορούν να βασιστούν σε στερεότυπα και προκαταλήψεις.

Μια από τις ομάδες αυτές είναι οι γυναίκες, οι οποίες επηρεάζονται αρνητικά με ποικίλους τρόπους, από τη δυσαρέσκεια για το σώμα τους και τη μειωμένη αυτοπεποίθηση μέχρι το περιορισμό των επαγγελματικών ευκαιριών και τη βία.

***Στερεοτυποποίηση***

Η διαδικασία της στερεοτυποποίησης, δηλαδή του μηχανισμού «απόκτησης στερεοτύπων» (prejustice acquisition) έχει μελετηθεί εκτενώς από ερευνητές/τριες. Ο όρος αυτός εμφανίστηκε ήδη πριν από τον Α΄Π.Π., κυρίως στην Αμερική, οπότε γινόταν προσπάθεια για τη δημιουργία διαπολιτισμικών εκπαιδευτικών προγραμμάτων. Ωστόσο, ο όρος πήρε μεγάλες διαστάσεις μετά το τέλος του Β' Π.Π. και των γεγονότων του Ναζιστικού φασισμού.

***Θεωρίες στερεοτυποποίησης***

Υπάρχουν τέσσερα μοντέλα που εξηγούν πώς αναπτύσσονται τα στερεότυπα:

* Θεωρία μάθησης: Τα στερεότυπα έχουν τις καταβολές τους σε κοινωνικές και πολιτισμικές επιρροές. Μαθαίνονται στο κοινωνικό και πολιτισμικό περιβάλλον, κυρίως κατά τη διάρκεια της παιδικής ηλικίας (γονείς, σχολεία, παρέες φίλων κ.λπ.).
* Θεωρία συγκρούσεων: Τα στερεότυπα (ιδιαίτερα τα αρνητικά) δημιουργούνται, όταν υπάρχουν συγκρούσεις συμφερόντων μεταξύ της ομάδας στην οποία ανήκουμε και της άλλης ομάδας. Για παράδειγμα, η έλλειψη θέσεων εργασίας ή χώρων διαβίωσης μπορεί να προκαλέσει ανταγωνισμό μεταξύ διαφορετικών πληθυσμιακών ομάδων.
* Ψυχοδυναμική θεωρία: Τα στερεότυπα και οι προκαταλήψεις προκύπτουν από μεμονωμένες συγκρούσεις και στρεβλώσεις. Για παράδειγμα, ένα άτομο δεν είναι σε θέση να εκφράσει τα προβλήματά του με τα μέλη της ίδιας ομάδας και μετατοπίζει τα προβλήματα σε μέλη μιας διαφορετικής ομάδας. Συνεπώς, δημιουργούνται προκαταλήψεις και διακρίσεις έναντι περιθωριακών ομάδων (π.χ. αλλοδαπών).
* Γνωστική θεωρία: Τα στερεότυπα απλοποιούνται ή/και έχουν εσφαλμένες αποδόσεις. Προέρχονται από την περιορισμένη ικανότητα των ατόμων να διαχειριστούν πολύπλοκες πληροφορίες.

Οι ερευνητές/τριες υποστηρίζουν ότι, για να δώσουμε μια εξήγηση για την ανάπτυξη προκαταλήψεων, θα πρέπει να εξετάσουμε:

α) το κοινωνικό περιβάλλον μέσα στο οποίο διαμορφώνονται, και

β) τις εκάστοτε κοινωνικές και πολιτιστικές αξίες.

***Μακρο-πολιτικό επίπεδο***

Η ανάπτυξη προκαταλήψεων σχετίζεται άμεσα με συγκεκριμένες κυρίαρχες αξίες και οικονομικούς παράγοντες (Lynch, 1987). Έχει βρεθεί ότι η σύνδεση ιδεολογικών και οικονομικών παραγόντων αποτελεί βασική αιτία ανάπτυξης και διαιώνισης προκαταλήψεων. Τέτοιοι παράγοντες, όπως ο ανταγωνισμός, οι σύγχρονες πολιτικές προτεραιότητες κ.α., δημιουργούν προκαταλήψεις για διάφορες εθνικές, θρησκευτικές ή κοινωνικές ομάδες. Τα παραπάνω αποκτούν διαχρονικές διαστάσεις, καθώς οι διάφορες ομάδες με κεκτημένα συμφέροντα νομιμοποιούν και διατηρούν την κυριαρχία τους, τρέφοντας αυτές τις προκαταλήψεις με αποτέλεσμα να είναι εξαιρετικά δύσκολο να αντιμετωπισθούν (παράδειγμα: η εκμετάλλευση των Νέγρων σε Αμερική και Αφρική).

***Ψυχο-κοινωνιολογικό επίπεδο***

Οι έρευνες που μελέτησαν το φαινόμενο από ψυχο-κοινωνική σκοπιά, εστιάζουν την προσοχή τους στην «εσωτερική κατάσταση» που δημιουργείται σε αρχικό στάδιο κατά την ανάπτυξη διαπροσωπικών σχέσεων του ατόμου με μέλη διαφορετικών ομάδων και το κατά πόσο αυτό προκαλεί ανησυχία, άγχος και στρες, όταν ορισμένες από τις ομάδες αυτές είναι φορτισμένες με κάποια προκατάληψη.

Ο βαθμός ανησυχίας και φόβου εξαρτάται, σύμφωνα με τους Stephan & Stephan (1985):

α) από το αν υπήρχαν προηγούμενες επαφές με μέλη ομάδων που έχουν γίνει αποδέκτες προκαταλήψεων,

β) από τις συνθήκες μέσα στις οποίες αναπτύχθηκαν οι προηγούμενες επαφές,

γ) από τις γνώσεις που έχουμε ή που δεν έχουμε για διάφορες και διαφορετικές κοινωνικές, φυλετικές και

εθνικές ομάδες, και,

δ) από τις συγκεκριμένες συνθήκες μέσα στις οποίες βιώνουμε τέτοιες σχέσεις.

Η σχέση μεταξύ του βαθμού ανησυχίας και φόβου και της ανάπτυξης στερεοτύπου είναι θετική, όσο μεγαλύτερη είναι η ανησυχία, τόσο μεγαλύτερη είναι η πιθανότητα ανάπτυξης στερεοτύπου.

***Παράγοντες ανάπτυξης στερεοτύπων***

Σε γενικές γραμμές, οποιαδήποτε προσπάθεια ανάλυσης της στερεοτυποποίησης θα πρέπει να λαμβάνει υπόψη πάρα πολλούς παράγοντες, όπως:

* στοιχεία της προσωπικότητας του ατόμου,
* πρακτικές διαπαιδαγώγησης των παιδιών στην οικογένεια,
* ιστορικούς παράγοντες,
* κοινωνικούς παράγοντες,
* πολιτισμικούς παράγοντες,
* οικονομικούς παράγοντες,
* θεσμοθετημένες πρακτικές, ιδεολογίες και νοοτροπίες,
* σχέσεις δύναμης,
* ευρύτερους περιβαλλοντικούς παράγοντες.

***Βήματα στερεοτυποποίησης***

Σύμφωνα με τον Heringer (2012) το μοντέλο στερεοτυποποίησης περιλαμβάνει τα εξής τέσσερα βήματα:

* Επιλογή: Το άτομο επιλέγει τις πληροφορίες που θα επικεντρωθεί, εστιάζοντας στα ιδιαίτερα χαρακτηριστικά (π.χ.: φύλο, χρώμα δέρματος, στολή, σωματότυπος κ.α.).
* Γενίκευση: Το άτομο, στη συνέχεια, γενικεύει τα χαρακτηριστικά που αντιλαμβάνεται (π.χ.: όλοι οι άντρες έχουν μεγάλη μυϊκή δύναμη).
* Κατηγοριοποίηση: Το άτομο κατηγοριοποιεί και τιτλοφορεί βάσει των χαρακτηριστικών (π.χ.: «εργένηδες»).
* Παγίωση: Το άτομο, στο τελευταίο στάδιο, παγιώνει τις κατηγορίες όπως τις διαμόρφωσε στον νου του και δεν επιθυμεί να αντιληφθεί τις διαφορετικές ή ανακόλουθες εντυπώσεις (π.χ.: «όλες οι γυναίκες θέλουν να κάνουν παιδιά»).

**4 ΑΠΟΣΑΦΗΝΙΣΗ ΟΡΩΝ**

**Βιολογικό φύλο**

Βιολογικά και φυσιολογικά χαρακτηριστικά που ορίζουν έναν άνθρωπο ως γυναίκα ή άνδρα.

[European Institute o Gender Equality](https://eige.europa.eu/thesaurus/terms/1361?lang=el)

**Κοινωνικό φύλο**

Το σύνολο κοινωνικά προσδιορισμένων έμφυλων ρόλων, καθώς και το σύστημα σκέψης και ιδεολογικών αναπαραστάσεων που προσδιορίζουν πολιτισμικά το αρσενικό και το θηλυκό, κατασκευάζουν τις ταυτότητες του φύλου και παράλληλα αποτελούν σύστημα σχέσεων τόσο μεταξύ των φύλων όσο και στο εσωτερικό του φύλου.

[European Institute of Gender Equality](https://eige.europa.eu/thesaurus/terms/1141?lang=el)

**Χαρακτηριστικά φύλου**

Ως χαρακτηριστικά φύλου νοούνται τα χρωμοσωμικά, γονιδιακά και ανατομικά χαρακτηριστικά του προσώπου,

που συμπεριλαμβάνουν τα πρωτογενή χαρακτηριστικά, όπως είναι τα αναπαραγωγικά όργανα, καθώς και τα

δευτερογενή χαρακτηριστικά, όπως η μυϊκή μάζα, η ανάπτυξη στήθους ή τριχοφυΐας.

Νομική Αναγνώριση της Ταυτότητας Φύλου- Εθνικός Μηχανισμός Παρακολούθησης και

[Αξιολόγησης του Σχεδίου Δράσης για τα Δικαιώματα του Παιδιού", Υπουργείο Δικαιοσύνης](http://www.opengov.gr/ministryofjustice/?p=8078)

**Ταυτότητα του φύλου**

***Ορισμός 1***

Η έντονη εσωτερική και προσωπική εμπειρία κάθε ανθρώπου ως προς το φύλο, η οποία μπορεί να αντιστοιχεί ή όχι στο φύλο που καταχωρήθηκε κατά τη γέννησή του, συμπεριλαμβανομένης της προσωπικής αντίληψης περί σώματος (η οποία μπορεί να περιλαμβάνει, αν το άτομο επιλέξει ελεύθερα, τροποποίηση της σωματικής εμφάνισης ή λειτουργίας με ιατρικά, χειρουργικά ή άλλα μέσα) και άλλων εκφράσεων του φύλου, συμπεριλαμβανομένης της ένδυσης, της ομιλίας και του τρόπου συμπεριφοράς και κίνησης.

[European Institute of Gender Equality](https://eige.europa.eu/thesaurus/terms/1179?lang=el)

***Ορισμός 2***

Ως ταυτότητα φύλου νοείται ο εσωτερικός και προσωπικός τρόπος με τον οποίο το ίδιο το πρόσωπο βιώνει το φύλο του, ανεξάρτητα από το φύλο που καταχωρήθηκε κατά τη γέννησή του με βάση τα βιολογικά του χαρακτηριστικά. Η ταυτότητα φύλου περιλαμβάνει την προσωπική αίσθηση του σώματος, καθώς και την κοινωνική και εξωτερική έκφραση του φύλου, τα οποία αντιστοιχούν στη βούληση του προσώπου.Η προσωπική αίσθηση του σώματος μπορεί να συνδέεται και με αλλαγές που οφείλονται σε ιατρική αγωγήήάλλες ιατρικές επεμβάσεις που επιλέχθηκαν ελεύθερα.

Νομική ΑναγνώρισητηςΤαυτότηταςΦύλου-ΕθνικόςΜηχανισμός Παρακολούθησης και [Αξιολόγησης του Σχεδίου Δράσης για τα Δικαιώματα του Παιδιού", Υπουργείο Δικαιοσύνης](http://www.opengov.gr/ministryofjustice/?p=8078)

**Ρόλοι του φύλου**

Πρότυπα κοινωνικής συμπεριφοράς στο πλαίσιο συγκεκριμένων πολιτισμικών και κοινωνικών συνθηκών που θεωρείται ότι αρμόζουν σε κάθε φύλο.

[European Institute of Gender Equality](https://eige.europa.eu/thesaurus/terms/1209?lang=el)

**Ανισότητα μεταξύ των φύλων**

Νομική, κοινωνική, πολιτική και πολιτισμική κατάσταση, στην οποία το φύλο συνεπάγεται διαφορετικά δικαιώματα και επίπεδο αξιοπρέπειας μεταξύ γυναικών και ανδρών, γεγονός που αντικατοπτρίζεται στην άνιση πρόσβαση στα δικαιώματα και την απόλαυσή τους, καθώς και στην ανάληψη στερεότυπων κοινωνικών και πολιτισμικών ρόλων, που ανταποκρίνονται στην κυρίαρχη έμφυλη κοινωνική συνείδηση.

[European Institute of Gende Equality](https://eige.europa.eu/thesaurus/terms/1182?lang=el)

**Δημιουργία έμφυλων στερεοτύπων**

Διαδικασία απόδοσης συγκεκριμένων, αυθαίρετων και διαφορετικών χαρακτηριστικών ή ρόλων, που συνδέονται με το φύλο τους, τόσο σε άνδρες όσο και σε γυναίκες.

[European Institute of Gender Equality](https://eige.europa.eu/thesaurus/terms/1209?lang=el)

**Διάκριση με βάση το φύλο**

Διακρίσεις που προκύπτουν από αλληλεπιδράσεις μεταξύ βιολογικού φύλου (τα βιολογικά χαρακτηριστικά των γυναικών και των ανδρών) και των κοινωνικά κατασκευασμένων ταυτοτήτων των ατόμων, ή των χαρακτηριστικών, των ρόλων και του κοινωνικού και πολιτισμικού νοήματος που αποδίδει η κοινωνία στις βιολογικές διαφορές μεταξύ γυναικών και ανδρών.

[European Institute of Gender Equality](https://eige.europa.eu/thesaurus/terms/1179?lang=el)

**Στερεότυπο**

Ενέργεια, συμπεριφορά ή περιστατικό που γίνεται ή που εμφανίζεται πάντα με την ίδια μορφή, που επαναλαμβάνεται με τον ίδιο τρόπο.

[Πύλη για την Ελληνική Γλώσσα](https://www.greek-language.gr/greekLang/modern_greek/tools/lexica/triantafyllides/search.html?lq=%CF%83%CF%84%CE%B5%CF%81%CE%B5%CF%8C%CF%84%CF%85%CF%80%CE%BF%CF%82&dq)

**Έμφυλα στερεότυπα**

Οι κοινές προσδοκίες μιας κοινωνίας ή μιας κοινωνικής ομάδας σχετικά με την κατάλληλη/αρμόζουσα συμπεριφορά των ανδρών και των γυναικών, η οποία μαθαίνεται ως αποτέλεσμα εμπειριών κοινωνικοποίησης και μίμησης.

[European Institute of Gender Equality](https://eige.europa.eu/thesaurus/terms/1179?lang=el)

**Αρρενωπότητα της φροντίδας**

Το αντίθετο της ηγεμονικής/δυναμικής αρρενωπότητας βασίζεται σε ρόλους φροντίδας για άντρες (που συμμετέχουν συνήθως ενεργά ως πατέρες), αντί για τον ρόλο τους ως παρόχων (ως κύριου οικονομικού στηρίγματος της οικογένειας). Ανήκει στην κατηγορία της αντίστασης στο έμφυλο και σεξουαλικοποιημένο φορτίο των εθνικών, εθνοτικών και φυλετικών στερεοτύπων και προσεγγίζεται ως προσπάθεια επανάκτησης της διαμεσολαβημένης και αλλοτριωμένης από εθνικούς, ταξικούς και πολιτισμικούς παράγοντες αρρενωπότητας με ουμανιστικό χαρακτήρα.

**Γυναίκα**

Ανθρώπινο ον στο οποίο προσδίδεται γυναικείο βιολογικό φύλο κατά τη γέννησή του, ή άτομο το οποίο αυτοπροσδιορίζεται ως γυναίκα.

European Institute of Gender Equality

**Βία κατά των γυναικών**

Κάθε μορφή βίας η οποία ασκείται εναντίον γυναίκας, ακριβώς επειδή είναι γυναίκα, ή η οποία επηρεάζει δυσανάλογα τις γυναίκες.

**Βία που βασίζεται στο φύλο**

Βία που στρέφεται κατά ατόμου εξαιτίας του φύλου, της ταυτότητας φύλου ή της έκφρασης φύλου του εν λόγω ατόμου, ή που επηρεάζει δυσανάλογα τα άτομα συγκεκριμένου φύλου.

[European Institute of Gender Equality](https://eige.europa.eu/thesaurus/terms/1179?lang=el)

**Αρχή της ίσης μεταχείρισης**

Η μεταχείριση ενός ατόμου ή μιας ομάδας ατόμων με τρόπο δίκαιο, ανεξάρτητα από το φύλο, την εθνότητα, τα θρησκεία, τον σεξουαλικό προσανατολισμό κ.ά., η οποία μπορεί να είναι ίση μεταχείριση ή μεταχείριση η οποία είναι διαφορετική, αλλά θεωρείται ισοδύναμη όσον αφορά τα δικαιώματα, τις παροχές, τις υποχρεώσεις και τις ευκαιρίες.

[European Institute of Gender Equality](https://eige.europa.eu/thesaurus/terms/1179?lang=el)

**Γλώσσα ευαισθητοποιημένη ως προς τη διάσταση του φύλου**

Αποτύπωση της έμφυλης ισότητας στον λόγο και τη (γραπτή και προφορική) γλώσσα, η οποία επιτυγχάνεται, όταν οι γυναίκες και οι άνδρες και όσοι δεν συμμερίζονται το δυαδικό σύστημα των φύλων γίνονται ορατές/οί στο πλαίσιό της και αντιμετωπίζονται με τον ίδιο σεβασμό ως πρόσωπα με ίση αξία, αξιοπρέπεια και ακεραιότητα.

[European Institute of Gender Equality](https://eige.europa.eu/thesaurus/terms/1179?lang=el)

**Σεξουαλικός προσανατολισμός**

Η ικανότητα κάθε ατόμου για βαθιά συναισθηματική, στοργική και σεξουαλική έλξη για, και για προσωπικές και σεξουαλικές σχέσεις με άτομα διαφορετικού ή του ίδιου φύλου, ή περισσότερων από ένα φύλων.

* Ετεροφυλόφιλος(Heterosexual):

Άτομο που έλκεται από άτομο φύλου διαφορετικού από το δικό του.

* Λεσβία (Lesbian):

Γυναίκα που έλκεται από άλλη γυναίκα.

* Ομοφυλόφιλος άνδρας (Gay):

Άνδρας που έλκεται από άλλον άνδρα.

* Αμφιφυλόφιλος/η (Bisexual):

Γυναίκες ή άντρες που ελκύονται ερωτικά και από τα δύο φύλα.

* Διεμφυλικός/’η(Transgender):

Άτομο με ταυτότητα φύλου διαφορετική από εκείνη που του αποδόθηκε κατά τη γέννησή του και το οποίο επιθυμεί να εκδηλώνει την ταυτότητα φύλου του με τρόπο που δεν συνάδει με το φύλο που του αποδόθηκε κατά τη γέννησή του.

* Διαφυλικός/ή/Μεσοφυλικός/ή(Intesex):

Όρος ομπρέλα για να δηλώσει μια σειρά από διαφορετικές παραλλαγές στα σωματικά χαρακτηριστικά ενός ατόμου (αναπαραγωγική ή σεξουαλική ανατομία και/ή ένα σχήμα χρωμοσωμάτων) που δεν ταιριάζουν στις τυπικές βιολογικές έννοιες του θηλυκού και του αρσενικού.

[European Institute of Gender Equality](https://eige.europa.eu/thesaurus/terms/1179?lang=el)

Μπορεί να αυτοπροσδιορίζεται ως άνδρας ή γυναίκα και ο σεξουαλικός του προσανατολισμός να είναι ο οποιοσδήποτε.